PADOMES LĒMUMS (ES) 2019/2245

(2019. gada 19. decembris)

par nostāju, kas Eiropas Savienības vārdā jāieņem Asociācijas komitejā īpašā sastāvā tirdzniecības jautājumu risināšanai, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, attiecībā uz nolīguma XV pielikuma (Muitas nodokļu atcelšana) atjaunināšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,

ņemot vērā Eiropas Komisijas priekšlikumu,

tā kā:

(1) Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (1) (“nolīgums”), Savienības vārdā tika noslēgts 2016. gada 23. maijā saskaņā ar Padomes Lēmumu (ES) 2016/839 (2) un stājās spēkā 2016. gada 1. jūlijā.

(2) Saskaņā ar nolīguma 438. panta 3. punktu Asociācijas komiteja īpašā sastāvā tirdzniecības jautājumu risināšanai, kā minēts nolīguma 438. panta 4. punktā, ir pilnvarota pieņemt lēmumus jomās, kurās Asociācijas padome, kas izveidota ar nolīguma 434. pantu, tai ir deleģējusi savas pilnvaras. Asociācijas padome 2014. gada 16. decembrī ar Lēmumu Nr. 3/2014 (3) deleģēja Asociācijas komitejai īpašā sastāvā tirdzniecības jautājumu risināšanai pilnvaras atjaunināt vai grozīt konkrētus ar tirdzniecību saistītus nolīguma pielikumus.

(3) Pēc apspriešanās Savienība un Moldovas Republika vienojās, ievērojot abpusējības principu, saskaņā ar nolīguma 147. pantu palielināt apjomu dažiem produktiem, uz kuriem attiecas gada beznodokļu tarifa likmes kvotas.

(4) Savienība piekrita palielināt tarifa likmes kvotu (“TRQ”) apjomu Moldovas Republikas izcelsmes precēm – galda vīnogām un plūmēm – un ieviest jaunu tarifa likmes kvotu ķiršiem. Moldovas Republika piekrita pakāpeniski palielināt tarifa likmes kvotu apjomu Savienības izcelsmes precēm šādiem nolīguma XV-D pielikumā izklāstītajā koncesiju sarakstā (Moldovas Republika) iekļautiem produktiem: cūkgaļai (tarifa likmes kvota 1), mājputnu gaļai (tarifa likmes kvota 2), piena produktiem (tarifa likmes kvota 3) un cukuram (tarifa likmes kvota 5).

(5) Moldovas Republika lūdza Savienību grozīt nolīguma XV-C pielikumu ar mērķi palielināt importa apjomu kviešiem (miltiem un granulām), miežiem (miltiem un granulām), kukurūzai (miltiem un granulām) un pārstrādātiem graudaugu produktiem, lai iedarbinātu nolīguma 148. pantā minēto noteikumu apiešanas novēršanas mehānismu.

(6) Asociācijas komitejai īpašā sastāvā tirdzniecības jautājumu risināšanai jāpieņem lēmums, ar ko atjaunina nolīguma XV pielikumu. Minētais lēmums ir saistošs Savienībai.

(7) Ir lietderīgi noteikt nostāju, kas Savienības vārdā ir jāieņem Asociācijas komitejā īpašā sastāvā tirdzniecības jautājumu risināšanai, attiecībā uz nolīguma XV pielikuma atjaunināšanu.

(8) Tādēļ Savienības nostājas Asociācijas komitejā īpašā sastāvā tirdzniecības jautājumu risināšanai pamatā vajadzētu būt pievienotajam lēmuma projektam,

IR PIEŅĒMUSI ŠO LĒMUMU.

1. pants Nostājas, kas Savienības vārdā ir jāieņem Asociācijas komitejā īpašā sastāvā tirdzniecības jautājumu risināšanai, kā minēts nolīguma 438. panta 4. punktā, attiecībā uz nolīguma XV pielikuma atjaunināšanu, pamatā ir šim lēmumam pievienotais ES um Moldavas Republikas Asociācijas komitejas īpašā sastāvā tirdzniecības jautājumu risināšanai lēmuma projekts.

2. pants Šis lēmums stājas spēkā tā pieņemšanas dienā.

Briselē, 2019. gada 19. decembrī Padomes vārdā – Priekšsēdētāja K. MIKKONEN

(1) OV L 260, 30.8.2014., 4. lpp.

(2) Padomes Lēmums (ES) 2016/839 (2016. gada 23. maijs) par to, lai Eiropas Savienības vārdā noslēgtu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (OV L 141, 28.5.2016., 28. lpp.).

(3) ES un Moldovas Republikas Asociācijas padomes Lēmums Nr. 3/2014 (2014. gada 16. decembris) par atsevišķu Asociācijas padomes pilnvaru deleģēšanu Asociācijas komitejai īpašā sastāvā tirdzniecības jautājumu risināšanai [2015/673] (OV L 110, 29.4.2015., 40. lpp.).